După o așteptare de 52 de ani, Londra va găzdui din nou un turneu în circuitul feminin de tenis. Competiția de categorie „WTA 500” se va disputa la Queen's Club, informează Federaţia Britanică (LTA).
Queen's Club (Londra) revine în circuitul WTA în 2025 - Ultima ediție a avut loc în 1973
Turneul se va disputa în prima săptămână a sezonului pe iarbă (9-15 iunie), chiar după Roland Garros. De obicei, acest loc din calendar era ocupat de turneul de la Eastbourne (va fi retrogradat la categoria „WTA 250”).
Ultima ediție a turneului de la Londra a avut loc în 1973, iar Olga Morozova este ultima campioană.
Chris Pollard, directorul evenimentelor majore ale Federaţiei britanice (LTA), a recunoscut că înțelegerea ar putea fi valabilă pentru un singur sezon, dacă jucătorii din circuit se vor declara nemulțumiți de calitatea suprafeței de joc (turneul masculin de la Queen's Club va avea loc în următoarea săptămână).
„Avem încredere absolută că putem organiza un eveniment de două săptămâni la Queen's Club. Turneul de la Wimbledon demonstrează că iarba poate rezista la două săptămâni de tenis. Avem date independente care oferă într-adevăr o mulțime de dovezi că turneul masculin nu va avea de suferit în niciun fel.
Am avut multe discuții cu ambele circuite în acest sens. ATP a dat undă verde pentru ca turneul să aibă loc în 2025 și vom avea un dialog permanent cu ei în ceea ce privește succesul turneului din 2025. Rămânem foarte încrezători că va fi o schimbare permanentă” - Chris Pollard (LTA).